《小边行一百五日同总尹张彦亨赴小边口相视河流回马上偶作此诗》
元代·王恽

北趋小边相河害，坐看长堤惊裂坏。中流忽起刘子叹，疏浚神功思禹大。

忆当残金竟河界，两涯峡束如萦带。灵鼍万鼓动地来，汹汹声闻千步外。

堤防不议四十年，河行虚壤任徙迁。乃今去京无一舍，冲波南卧翻鲸鳣。

今年筑堤捍渰水，明年卷扫防洄渊。涛头况与酸枣直，南北高下尤相悬。

既非经渎久远计，徒费民力妨农田。正有避移策上闻，放之旷野从奔冲。

不然建议以土湮，大堤缕水横西东，楗以木石束逾钟。

递河东去过京角，此是永逸无穷功，作诗拟达宣房宫。

作者简介：王恽（yùn）（1227—1304年7月23日），字仲谋，号秋涧，卫州路汲县（今河南卫辉市）人。元朝著名学者、诗人兼政治家。一生仕宦，刚直不阿，清贫守职，好学善文，成为元世祖忽必烈、元裕宗真金和元成宗皇帝铁穆耳三代著名谏臣。其书法遒婉，与东鲁王博文、渤海王旭齐名。著有《秋涧先生全集》。散曲创作，今存小令41首。大德八年六月二十日，在汲县去世，终年七十八岁。